Mandat per la Rogaziun federala 2000

LA REGENZA A LA POPULAZIUN DAL CHANTUN GRISCHUN

Charas convischinas, chars convischins

Il mandat per la Rogaziun federala da la regenza vegn prelegì dapi 150 onns en nossas baselgias. Durant quest temp hai dà grondas midadas. Sa midadas èn las relaziuns tranter stadi e baselgia, sa midada è medemamain nossa tenuta envers questas instituziuns. Betg sa midada è la colliaziun tranter stadi e baselgia che sa manifestescha en furma dal mandat per la Rogaziun. Quel renda attent oz sco avant 150 onns a la muntada da las valurs cristianas per l'agir statal e per nossa vita da mintga di.

Il di da rogaziun è sco quai ch'il num di in di dal dun. Quest di avain nus da respunder sez la dumonda, sche nus concedin effectivamain a Dieu la posiziun che cumpetta ad el avant tut las valitas terrestras. Cun l'oraziun exprimin nus noss engraziament. Nus dastgain esser engraziaivels da pudair viver en in pajais che na vegn ni smanatschà d'ordaifer en sia existenza ni scurlattà en l'intern d'ina discordia profunda. Quai na sa chapescha deplorablamain betg da sasez per numerus umans da quest mund - ni oz ni avant 150 onns. L'entiert ch'umans piteschan en noss pajais u lunsch davent dals cunfins na dastga betg laschar nus indifferents, sche nus na vulain betg daventar conculpaivels. Martin Luther King, il plevon baptist american, purtader dal premi Nobel e manader dal cumbat senza violenza cunter la separaziun da las rassas ch'è vegnì assassinà l'onn 1968 ha exprimì questa tenuta sco suonda: "La giustia na po betg vegnir dividida". Ses messadi è in appel cunter l'indifferenza envers mintga malgiustia.

Tenor ils pleds da Martin Luther King essan nus intimads da s'engaschar er ordaifer nossa vita pli stretga encunter misergia, despotissem, supressiun e nunlibertad. En quest senn avain nus er bler da far en l'agen pajais, er sche quai è necessari en in'autra moda che en pajais cun guerra e gronda misergia.

Per fortuna n'è la solidaritad vivida envers conumans pregiuditgads a l'intern ed a l'exteriur betg in pled ester, il cuntrari è il cas. Il sustegniment dals umans opprimids è er ina da las pli noblas incumbensas da la baselgia. Nus vesain adina puspè co che la baselgia e la cardientscha cristiana dattan forza ad umans en gronda misergia. Er tar nus datti umans en questa situaziun. En quest connex è la misergia materiala pli simpla d'eliminar ch'il mal da l'olma, la tristezza e la desperaziun.Tuttina n'èsi per blers betg simpel d'acceptar l'agid da la baselgia e da sa fidar dal pled da Dieu.

Eventualmain stat quai en connex cun l'infallibladad da Dieu e che questa infallibladad vegn transferida sin la baselgia. Quai sto manar a trumpadas. Mintgatant vegni simplamain emblidà ch'i vegn fatg sbagls dapertut nua ch'umans lavuran - saja quai en baselgia u en auters lieus. Perquai vegni pretendì toleranza envers tut quels che lavuran en buna intenziun per ils conumans. La baselgia sco noss stadi vivan da l'engaschament activ d'uschè blers umans sco pussaivel. Nus As vulessan animar da cooperar sin quest sectur.

Cun questas reflexiuns recumandain nus Vus, charas convischinas e chars convischins e tut noss conumans e nus sezs a la protecziun dal Tutpussant.

Cuira, il settember 2000 En num da la regenza

Il president: Peter Aliesch

Il chancelier: Claudio Riesen

PER VOSSA ORIENTAZIUN

1. Tenor l'ordinaziun dal cussegl grond dals 24 favrer 1971 vegnan ils uffizis parochials supplitgads da preleger giu da chanzla / scantschala il mandat per la rogaziun federala otg, eventualmain quattordesch dis avant il di da rogaziun, pia ils 10, eventualmain il 3 da settember 2000 e da far attent che tenor la medema ordinaziun, igl è da far ina collecta en tut las baselgias dal chantun, il di da rogaziun. Il retgav da quella vegn attribuì en trais parts egualas a la "fundaziun per umans cun disturbis da percepziun en il Grischun", a la "fundaziun grischuna per la scolaziun prescolara e la terapia d'uffants paralisads dal tscharvè" ed al "team per l'agid a sasez en il Grischun", tenor il conclus da la regenza dals 30 da matg 2000.

- Fundaziun per umans cun disturbis da percepziun: La fundaziun s'engascha per l'integraziun dals umans cun disturbis da percepziun en tut ils secturs da la vita sco p.ex. la lavur, l'abitar, la furmaziun ed il temp liber. La fundaziun vul crear in post da consultaziun per intermediar l'assistenza professiunala e terapeutica.

- Fundaziun grischuna per la scolaziun prescolara e la terapia d'uffants paralisads dal tscharvè: Questa fundaziun porscha als uffants cun impediments gia sco poppins ina promoziun ed in sustegn specific medicinal, terapeutic e pedagogic che correspunda a lur svilup. A la chasa per la terapia intensiva ch'exista a Cuira è colliada ina scolina da pedagogia curativa.

- Team per l'agid a sasez en il Grischun: L'uniun ch'è vegnida fundada l'atun 1998 è in post da contact per tut las gruppas d'agid a sasez en il chantun Grischun. Ils giavischs da la gruppa d'agid a sasez duain vegnir sustegnids e promovids. Ils commembers che fan part d'ina gruppa d'agid a sasez emprendan ad ir enturn meglier cun lur conflicts persunals e cun lur atgnas difficultads. Per quest intent als stattan a disposiziun cussegliaders e cussegliadras.

2. Las suprastanzas communalas vegnan incumbensadas d'exequir la collecta en enclegientscha cun las instanzas da baselgia e da consegnar il retgav da quella fin ils 28 da settember 2000 a l'administraziun da finanzas dal Grischun, 7000 Cuira, CP 70- 187-9.

3. Las suprastanzas communalas vegnan plinavant envidadas da procurar ch'i vegnia sunà la sunasontga / ils zenns la sonda avant il di da rogaziun a las 18.00.

La restampa dal mandat è permessa pir suenter ils 13 da settember 2000

Gremi: Regenza

Fonte: rg chanzlia chantunala dal Grischun

Data: 29.08.2000